Deel van Huis Marais in 2020 tydelik Huis ten Bosch | Netwerk24
Deel van Huis Marais in 2020 tydelik Huis ten Bosch
Deur Elmarine Anthony 21 Oktober 2019 06:01
Altesaam 74 vrouestudente van Huis ten Bosch gaan aanstaande jaar by Huis Marais-manskoshuis intrek.
Alle inwoners van Huis ten Bosch by die Universiteit Stellenbosch (US) moes in Augustus vanjaar uittrek ná ’n brand waarin agt kamers op die derde vloer van die koshuis verwoes is.
Ná die brand is 31 studente na ander universiteitsverblyf oorgeplaas, 112 is in private verblyf geplaas en 13 studente het verkies om hul eie private verblyf te vind.
Volgens Pieter Kloppers, hoof van die US se sentrum vir studentegemeen­skappe, gaan die 74 vroue vir 2020 by Huis Marais woon.
“Die studente van Huis ten Bosch word nie deel van die Huis Marais-gemeenskap nie. Die gedeelte van die gebou (waar die vroue gaan intrek) word vir 2020 as ’n tydelike Huis ten Bosch beskou. Die Huis Marais-gemeenskap bly ’n manskoshuis.”
Huis Marais gaan dus 74 minder manstudente hê. Volgens Kloppers word onderhandel om plekke in ander “omgewings” toeganklik vir Huis Marais te maak.
“Dit is so dat wanneer ’n onvoorsiene gebeurtenis plaasvind, daar ontwrigting is om die beste pad vorentoe te vind. In ’n poging om die Huis ten Bosch-gemeenskap ’n kans te gee om as gemeenskap in 2020 te kan voortbestaan, bring dit mee dat meerdere gemeenskappe ontwrig word. Daar is nie ’n oplossing wat nie meerdere gemeenskappe ontwrig nie.”VHuis Marais se primarius het alle navrae na die universiteitswoordvoerder verwys.